**Отчет за дейността на НЧ„Просвета-1908”,село Баня, общ.Разлог – 2022г.**

**В момента действащи състави:**

1. Женска певческа група – 7 участници /р-л Николай Левенов/
2. Мъжка певческа група – 11участници /р-л Николай Левенов/
3. Вокална певческа група – 10 участници /голяма група/, 8 участници /малка група/ /р-л Яна Добрева – Топузова/
4. Танцови състави –деца – 2 групи (напреднали -13 участници / начинаещи – 10 участници /р-ли Мартин Влахов и Александър Седевчов/
5. Групи за хора – 2 групи (напреднали – 23 участници / начинаещи -12 участници / любители – 10 участници)/р- ли Мартин Влахов и Александър Седевчов/
6. Мъжка група, пресъздаваща мъжките пролетни игри и триетажното мъжко хоро – 21 участници/р-ли Мартин Влахов и Александър Седевчов/
7. Детска тамбурашка група – 16 участници /р-л Мартин Бергов/
8. Група за хумор – 6 участници /р-л Маргарита Рачева/
9. Битова група за пресъздаване на народни обичаи – 5 участници / р-л Маргарита Рачева/

**Месец януари 2022г.**

Цялостна подготовка на Бабинден. Поздрав от децата от ДВГ „Пиринска фантазия”. Поради пандемията от Ковид-19 и многото болни и карантинирани семейства, по желание на майките, честването по случай Бабинден, беше отменено.

**Месец февруари 2022г.**

На 18 февруари пред паметната плоча на Васил Левски бяха поднесени венци и цветя по повод 144 г. от обесването му.Кратка програма-поздрав с тематични песни беше представена от ДВГ „Пиринска фантазия” с ръководител Яна Добрева – Топузова.

В периода 14-17 февруари, малката зала на читалището се превърна в работилница на Баба Марта. Участваха ученици и учители от ОУ „Св. Паисий Хилендарски”. Една част от изработените мартенички бяха изложени на видно място във фоайето, а другата част - подарени на самодейците с пожелание за много здраве и творчески успехи през цялата година.

**Месец март 2022г.**

По случай Деня на самодееца - 1 март, беше подготвена изложба от стари снимки на входа на нашето читалище, под надслов: „Самодейността в Баня през годините“. По този начин отдадохме почит и уважение към хората, които през годините са запазили духа на читалището ни жив.Вечерта беше организирана празнична почерпка, на която Ръководството беше подготвило годишни награди на читалище „Просвета-1908”.Беше избран самодеец на годината.

1 март е известен още с посрещането на Баба Марта. По този повод направихме тематична украса – Пижо и Пенда, дърво с мартенчки и портрет на Баба Марта.

По случай 1 март Ръководството на читалището отправи покана към Детска градина „Снежанка“ да създаде рисунки, свързани със зимата, Баба Марта и 8 март. Тематичните рисунки бяха изложени на входната врата на читалището през целия месец март.

Проведен беше концерт, посветен на Националния празник на България – 3 март. Тази година, освен всички самодейци, участие взеха и ученици от ОУ „Св.Паисий Хилендарский’, които откриха празничната програма с марш, български знамена и четнически униформи.

По случай 3 март се включихме в една инициатива на сдружение „Азбукари” - „Пробуждане с хоро”. Идеята на организаторите беше да се включат повече хора, които се занимават с народни танци от България и по света и по този начин да се направи „мост“ на хорото по целия свят. Направихме един клип, в който включихме, освен групите за хора, и мъжката и женска фолклорни групи, като по този начин съчетахме красивото българско хоро с вечната Пиринска песен.

По случай 8 март – Международния ден на жената, Ръководството на читалището организира кратка програма-поздрав към всички дами-самодейки и им подари красиви цветя с пожелание да бъдат здрави и успешни през цялата година.   
Заедно с мъжката група към читалището, направихме клип, който беше публикуван на официалната страница на читалището като поздрав към всички дами от Баня.

За първи път, в библиотеката на читалището беше проведена инициативата „Читател на годината“. След обстоен преглед на всички читатели, ръководството реши да награди Мария Дулева, която през изминалата година е прочела най-много книги. Тя получи грамота и книга-подарък.

**Месец април 2022г.**

Ръководството на читалището подготви празнична украса, посветена на предстоящите великденски празници. Ръчно бяха изработени яйца от стиропор, след това боядисани и тематично украсени. Цялата великденска украса беше позиционирана на входа на читалището, за да създава празнично настроение.

Работилница за боядисване на яйца - на Велики четвъртък, заедно с ученици от ОУ „Св.Паисий Хилендарски” боядисахме яйца. Първото, по традиция, беше червено. Всички боядисани яйца се използваха за Великденския концерт. По време на работилницата на децата беше изнесена беседа – „Защо в Баня Великден се празнува четири дни”.

На 24 април се проведе Великденският концерт под надслов „Четири дни Великден в Баня”. Тази година концертът беше изцяло насочен към това да покаже как е протичал всеки един ден от четиридневното празнуване. Участие взеха всички състави от читалището. Всеки един ден беше пресъздаден така, както е било в миналото. Идеята ни беше да се доближим максимално до празнуването на банялии в миналото и до традициите, които са съпътствали този празник във всеки един от четирите дни.

**Месец май 2022г.**

6 май - Гергьовден – на този ден представихме обичая „Белези”. Под цъфнал трендафил млади момичета натопиха китки с „нишан” и с пожелания за много здраве и късмет, та чак до догодина. Традициите, свързани с този празник и самият обичай „Белези”, представиха Маргарита Рачева и Кръстина Донева.

На 14 май – женската и мъжката фолклорна група, групата за хумор и групите за хора, взеха участие в Трети национален фолклорен фестивал „Зелен ми зелен, Гергьовден”, село Мламолово, общ.Бобовдол. Всички бяха класирани на първо място в своята категория.

На 24 май тържествено изпратихме абитуриентите от Баня с кратка програма-поздрав, подготвена от ДВГ „Пиринска фантазия”.

**Месец юни 2022г.**

На 1 юни организирахме концерт по случай Международния ден на детето. Тази година взехме решение празникът да бъде изцяло детски и за тази цел, избрахме водещите също да бъдат деца.Клоуни, герои от приказките, изрисувани лица, много песни и танци, развеселиха присъстващите на площада деца.

На 15 юни в читалището гостува писателката Бойка Асиова. Тя представи романа си „Роден на Великден”

На 24 юни – Енъовден - по традиция на този ден организираме поход и тръгване по посока „Благата вода” в село Баня, за да наберем билки и да наречем за здраве през цялата година. Тази година в отбелязването се включиха млади девойки, всички облечени в бели рокли като самодиви.

На 24 юни – Театрално студио „Сезони” към ОУ „Св.Паисий Хилендасрки” представи две пиеси – „Фенки” и „Дънейм ъф дъ гейм”. Ръководител – Румяна Ячкова

На 25 юни нашите състави, поздравиха съставите на НЧ „Христо Ботев – 1898”, гр. Рила, които бяха на гости в село Баня.С песни, танци и веселба си пожелахме много поводи за срещи.

На 30 юни проведохме еко-поход до местността „Камено”. Маргарита Рачева запозна всички с легендите, които са свързани с тези места.Походът е част от инициативите, свързани с празника на селото.

**Месец юли 2022г.**

На 1 юли се проведе традиционната „Рисунка на асфалт”.Тази година темата беше „Водата-извор на живот”. Рисуването е част от инициативите, свързани с празника на село Баня.

На 2 юли, групите за хора взеха участие във фестивала „На армане с тъпане”, проведен в гр. Разлог

На 2 юли се проведе традиционният събор „Празник на моето село”. Празничната програма, подготвена от НЧ „Просвета-1908”, беше палитра от стилове, която постоянно „люшкаше“ хората в миналото с хубавите народни песни, и в бъдещето със съвременните танци и музика, които младото поколение с толкова желание изпълнява. Хванати ръка за ръка нашите самодейци образуваха туптящото сърце – сърцето на нашата Баня, и от чистите, невинни ръце на милите ни деца, излетяха гълъби, за да покажат, че Баня ще се извисява високо в мир, любов и хармония!

На 3 юли в местността „Св.Илия” за първи път беше направен курбан за здравето на нашите самодейци. Молебенът отслужи отец Янко Русков.

На 16 юли Детският танцов състав взе участие във фестивала „Фолклорна среща” – село Елешница. Децата се класираха на второ място.

На 16 юли битовата група към читалището взе участие във фестивала на Сватбената обредност – село Пещера, общ.Земен. Представихме обичая „Поливото” и бяхме класирани на второ място.

30 и 31 юли - 60 години „Пирин пее”

Една седмица преди да се проведе съборът, Ръковоството на читалището обяви инициатива за събиране на стари снимки от изминали издания на събора. Идеята ни беше да се върнем назад в миналото и да си спомним с умиление за хората, които са славили Баня през годините. Всички снимки, които получихме, бяха качени на официалната фейсбук страница на читалището, за да могат да се видят от възможно повече хора.

**„Пирин пее”**

На Пирин пее нашето читалище беше представено от Женска и Мъжка певчески групи, Детски танцов състав, Битова група и Групата за пресъздаване на триетажното мъжко хоро „Здравче - венче", по-известно като ,,Кулата".

Рано сутринта, преди да тръгнем към поляните на Предел, Ръководството на читалището организира пристигането на кон с каруца. Част от самодейците се накачиха на каруцата, която беше празнично украсена и направихме обиколка по централните улици в село Баня. По този начин приповдигнахме настроението на хората, които бяха дошли да ни изпратят, и на нашите самодейци. С нас на Предел бяха й доайените - хората, които са представили Баня на първия събор ,,Пирин пее".

Представихме обичая ,,Бабинден" и по-конкретно краденето на бебе, който е характерен само за Баня.Представихме две баненски песни, акапелноизпяти. Показахме пролетните игри и триетажното мъжко хоро, с което нашите момчета предизвикаха истински фурор.

В концерта ,,Земя на песни" , плануван за следващия ден, участие трябваше да вземе групата за пресъздаване на пролетните игри и триетажното мъжко хоро ,,Кулата". Поради изсипалият се проливния дъжд, още в първите минути на започването на изпълненията, концертът беше спрян.Това обаче не спря нашите момчета, които бяха там, за да представят емблемата на Баня - триетажното мъжко хоро. На мократа поляна и под ,,смръщения" поглед на Пирин планина, те направиха ,,Кулата", с което предизвикаха истински вълнение и много емоция у присъстващите.

**Месец август 2022 г.**

През месец август за втора година се проведе инициативата „От сръчните ръце на баненските баби”. Нашите сръчни баби изработиха традиционни хороводни „бушета”, които да се подарят на всеки състав, взел дейно участие в петото издание на фестивала „Свири ми се, пее ми се, оро ми се игра”.

На 20 август– детските групи към читалището – тамбурашка, певческа и танцовия състав, взеха участие във фолклорния фестивал „Струма пее”, село Невестино. Получихме Първо място за цялостен принос.

За втора година в библиотеката на читалището се проведе инициативата „Четем заедно”. С бъдещите второкласници прочетохме задължителната литература за лятото. Всички деца получиха книжка-подарък и сертификат.

**Пети национален фоклорен фестивал „Свири ми се, пее ми се, оро ми се игра”**

Тази година, над 460 самодейци от 33 читалища заявиха участие в V-ия Национален фолклорен фестивал „Свири ми се, пее ми се, оро ми се игра“, който се проведе на27-ми август 2022 г. Поради изключителния интерес към фолклорната проява и големия брой подадени заявки за участие, се наложи да вземем решение да променим началния час на фестивала, за да може всички участници да се изявят.

Официалното откриване започна на 27 август 2022 г. (събота) в 10:00 часа на сцената на Старата българска (Римска) баня, а конкурсната част се проведе в две части. Бяхме организирали гала вечер и награждаване.

Състави от общините – Сандански, Гърмен, Благоевград, Петрич, Симитли, София, Горна Оряховица, Разлог, Перник, Пазарджик, Пещера, Земен, Бобов дол, Бобошево, Банско, Кюстендил, Суворово, Павел баня, Дупница, Самоков и Борино свириха, пяха и играха пред „погледа“ на Рила, Пирин и Родопи и огласиха с песните си едно от най-красивите села в Разложката котловина.

Компетентно жури оценяваше изпълненията и отличи най-добрите.  
Всеки състав, взел участие в тазгодишното издание, получи няколко подаръка – грамота за участие, хороводни „бушета” (изработени по време на инициативата „От сръчните ръце на баненските баби” и баница със сирене (подготвена от представители на хотели, ресторанти и къщи за гости от село Баня). Съставите получиха и изненада от организаторите – професионална снимка-подарък, изпратена по Български пощи.

На 29 август самодейците представиха читалището и селото ни във фестивала „Фолклорни ритми” – гр. Лозенец. Групите за хора, женска и мъжка певчески групи и групата за хумор спечелиха първи места в своите категории.

**Месец септември 2022 г.**

На 6 септември мъжката фолклорна група към читалището взе участие във фестивала на мъжките групи – „С хляб, вино и песен“ – гр. Симитли.

През месец септември имахме няколко посещения от ученици от ОУ „Св.Паисий Хилендарски” в библиотеката на читалището.

Усилена подготовка за трите предстоящи концерта през месец октомври, в които всички групи от читалището взеха участие.

**Месец октомври 2022 г.**

На 6 октомври в библиотеката на читалището имахме малки посетители – децата от Детската градина - трета и четвърта група се потопиха в света на книгите.

На 8 октомври всички групи към читалището взеха участие в юбилейния концерт на г-н Мартин Влахов – „15 години – Център за танци Влахов и приятели”. Господин Влахов беше поздравен от групите за хора, женска и мъжка певчески групи, детския танцов състав и групите за пресъздаване на пролетните игри и триетажното мъжко хоро.

На 9октомври детските състави към читалището (за песни и танци) взеха участие в концерта на Община Разлог – „Мой Разлог, роден край”.Децата се представиха с народен и модерен танц, а певческата група с китка народни песни.

На 11 октомври се проведе концертът „Земя на песни”, който беше плануван да се проведе на „Пирин пее”, но поради проливния дъжд, не се състоя. Беше проведен на 11 октомври в читалището в град Разлог. Представихме се с пролетните игри (деца и мъже) и с триетажното мъжко хоро „Здравче-венче”.

На 21 октомври читалищната библиотека беше посетена от първокласниците на ОУ „Св.Паисий Хилендарски”.

**Месец ноември 2022 г.**

1 ноември – Ден на народните будители. По случай Деня на народните будители, организирахме среща-разговор, в която да изслушаме непринудения разказ на хора, взимали дейно участие в духовно-просветната дейност на читалището в миналото. Срещата се проведе в малкия салон на читалището.

По случай Деня на народните будители, ДВГ „Пиринска фантазия” подготви поздрав с тематична песен. Видеото беше заснето на Старата Турска баня и пуснато в официалната фейсбук страница на читалището като поздрав към всички.

На 14 ноември с поднасяне на венци и цветя отбелязахме 144 години от най-драматичните дни по време на втория етап на Кресненско-Разложкото въстание, наречено Баненска буна.Кратка програма-поздрав към всички присъстващи отправиха децата от ДВГ „Пиринска фантазия” с р-л Яна Добрева-Топузова.

На 16 ноември стартираха инициативите, посветени на предстоящите коледно-новогодишни празници. Цял месец 16.11-16.12 – се отвори работилничка за коледни играчки, сувенири и сурвачки.Всички изделия, които бяха изработени, се продадоха на благотворителен коледен базар „Ако си дал, не си живял напразно”.

На 21 ноември, по случай Деня на християнското семейство, в малката църка в село Баня заснехме видеоклип на деца, участващи в дейността на читалището. Децата рецитираха тематичната Вазова молитва, на фона на църковна песен, изпълнена от иподякон Лъчезар Ядков. Видеото е заснето в църквата „Успение Богородично” и беше публикувано в официалната фейсбук страница на читалището. Всчики деца са участиници в ДВГ „Пиринска фантазия”.

**Месец декември 2022г.**

На 2 декември по покана на директора на ДВФУ „Св. Панталеймон” – село Долно Драглище, г-жа Гергана Попниколова, женска и мъжка певчески групи поздравиха потребителите по случай Международния ден на хората с увреждания.Ръководството на читалището подари символичен подарък – икона на Св. Богородица, която да ги закрия и пази.

През месец декември читалището ни грейна в коледна „премяна” - подготвени бяха няколко къта, които да радват и приповдигат настроението на посетителите. 21 елхи красяха площада на село Баня – представители на хотели, ресторанти, къщи за гости, пекарни, магазини, цехове, ДГ „Снежанка“, ОУ „Св. Паисий Хилендарски“ и др. бяха поканени да украсят свое коледно дръвче. **„Алея на елхите“** красеше центъра на селото и приповдигаше настроението на всички жители и гости на село Баня през целия месец декември.

На 7 декември организирахме тържествено запалване на коледните светлини. Всички деца, самодейци в читалището, бяха облечени като джуджета. Коледни песни, изпълнени от ДВГ „Пиринска фантазия“, огласиха площада.

На 23 декември - **„Коледа под звездите“** – огнища, светлини, традиция, празник – последният концерт за 2022 г. Празничният концерт, посветен на предстоящите коледно-новогодишни празници, организиран от Кметство - село Баня и НЧ „Просвета-1908“, затопли сърцата на хората, които бяха на площада в Баня. Пред звездното небе пресъздадохме Бъдни вечер и Коледа, традиционния огън, семейния уют, приготвянето на празничната трапеза, пяхме, танцувахме и с много емоции и бодра крачка погледнахме към новата година.  
По стара българска традиция сурвакари отправиха своите пожелания за здраве и берекет през новата година. По време на благотворителния базар – „Ако си дал, не си живял напразно“, бяха събрани 2704, 50 лв. Средствата бяха разпределени между три болни деца от нашето село.

На 26 декември с малки и големи посрещнахме Дядо Коледа и Снежанка. Те слязоха от горичката над ТИЦ – село Баня. В специално обособен кът на Турската баня двамата се настаниха удобно, за да раздадат подаръци на най-послушните деца.

През цялата година, в почти всички инициативи, сме работили в синхрон с Кметство - село Баня. През изминалата 2022 г., за всеки празник, подготвяхме тематична украса, която да приповдига настроението на жителите и гостите на селото. В повечето инициативи сме канили ОУ „Св.Паисий Хилендарски“, Детска градина „Снежанка“ и Пенсионерския клуб в селото да вземат участие. Така всички, заедно и обединени, показвахме нещо ново, различно и интересно.

**РЕМОНТИ ПРЕЗ 2022 Г.**

През тази година се направи един много важен ремонт в нашето читалище. Основно беше сменена цялата водосточна мрежа на читалището – поставени бяха нови улуци и водостоци. Целият покрив беше щателно прегледан и където беше необходимо – ремонтиран.

Направена беше козирка на входа на читалището, която да предпазва от навлизането на вода във входа при дъжд.

Завърши ремонтът на стаята, в която се помещават киномашините. След като миналата година беше изцяло подменена електропреносната мрежа, тази година стаята беше довършена – мазилка и ламинат. Предстои да бъде открита през новата година. В нея се помещава киномашината и стара техника, запазена в читалището – радиоточка, пишеща машина, грамофонна плоча, ленти и др.

**Изготвил: Председател:**

**/Надежда Кехайова/ /Маргарита Рачева/**